**Laupa Põhikooli õpilaste vastuvõtu tingimused ja kord**

**§ 1. Üldsätted**

(1) Laupa Põhikooli (edaspidi kooli) õpilaste vastuvõtu tingimused ja kord kehtestatakse põhikooli- ja gümnaasiumiseaduse § 27 lg 5 alusel.

(2) Vastuvõtu taotluse vorm on avalikustatud kooli veebilehel koos vastuvõtu tingimuste ja korraga.

**§ 2. Kooli vastuvõtmine**

(1) Laupa Põhikoolis on klassi täituvuse piiriks 15 õpilast.

(2) Kool võtab 1. klassi õpilasteks esmajärjekorras vastu selleks soovi avaldanud koolikohustuslikud lapsed, kellele Laupa kool on elukohajärgne kool.

(3) Vabade kohtade olemasolul võib kool vastu võtta ka lapsed, kelle jaoks Laupa kool ei ole elukohajärgne kool.

(4) Ühest koolist teise ületulekul vestleb direktor enne otsuse tegemist õpilasega ja tema vanematega.

(5) Kooli nimekirja arvatud õpilane jätkab õpinguid klassis, kus ta eelmises koolis väljaarvamise hetkel õppis või kuhu ta õppeperioodi lõpul üle viidi.

**§ 3. Kooli vastuvõtmise taotluse esitamine**

(1) Vastuvõtu taotlusi koos nõutud dokumentidega saab esitada kooli kantseleis tööpäeviti kella 9.00 – 15.00.

(2) Lapse 1. klassi õppima asumiseks tuleb taotlus kooli esitada üldjuhul hiljemalt 25. augustiks.

(3) Kooli vastuvõtmiseks esitab õpilase vanem vormikohase taotluse ( vt. lisa), millele lisab:

1) õpilase isikut tõendava dokumendi (pass, sünnitunnistus, ID-kaart) või selle ametlikult kinnitatud ärakirja või väljavõtte;

2) õpilase seadusliku esindaja isikut tõendava dokumendi või selle ametlikult kinnitatud ärakirja või väljavõtte;

3) õpilase tervisekaardi või ametlikult kinnitatud väljavõtte tervisekaardist selle olemasolul;

4) õpilase foto õpilaspiletile;

5) lasteaiast antud koolivalmiduse kaardi.

(4) Ühest koolist teise ületulekul tuleb taotlusele lisaks lõikes 3 punktides 1- 4 nõutud dokumentidele lisada:

1) eelmisest koolist ametlikult kinnitatud väljavõte õpilasraamatust;

2) eelmisest koolist direktori allkirja ja kooli pitsatiga kinnitatud klassitunnistus jooksva aasta kohta, kui õpilane arvatakse koolist välja pärast õppeperioodi lõppu;

3) eelmisest koolist direktori allkirja ja kooli pitsatiga kinnitatud klassitunnistus ning hinneteleht jooksva õppeveerandi hinnetega, kui õpilane arvatakse koolist välja õppeveerandi keskel.

(5**)** Digitaalallkirjaga kinnitatud taotluse korral ei pea õpilase vanem taotlusele lisama enda isikut tõendavat dokumenti.

**§ 4 Kooli vastuvõtu otsustamine ja otsusest teavitamine**

(1) Õpilase kooli vastuvõtmise otsustab direktor.

(2) 1. klassi õppima asuva lapse vanemat teavitatakse kooli vastuvõtmisest koheselt pärast taotluse esitamist.

(3) Kooli vahetavat õpilast ja tema vanemat teavitatakse direktori poolt kooli vastuvõtmisest või vastuvõtmisest keeldumisest kahe tööpäeva jooksul pärast taotluse esitamist ja vestluse läbiviimist.